### Beslutning

Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.

**Budgetforslag fra DF**

Hvad vil vi gerne opnå? Hvorfor stilles forslaget?

Århus Kommune har i årevis forsøgt at tvinge bilerne ud af byen - men uden held. Vejene sander til i biler, og i Dansk Folkeparti mener vi, at tiden er inde til at prøve noget andet. Flere århusianere skal i fremtiden benytte elbusser og lade bilen stå.

Det kræver en offentlig transport, som er smidig, attraktiv, tilstedeværende og billig. Al dette står i modsætning til den nuværende situation, hvor især letbanens fremkomst har betydet ringere og mindre fleksibel offentlig transport.

Forligspartierne bag B2020 valgte på foranledning af Dansk Folkeparti efter både beslutningsforslag og budgetforslag, at omstillingen til 100 % elbusser skal fremrykkes, så den er fuldt gennemført i 2027 i stedet for 2030. I Dansk Folkeparti mener vi dog fortsat, at Århus Kommune skal være mere ambitiøse på dette område og foreslår derfor, at målsætningen fremrykkes til en fuld indfasning af elbusser i 2025 til gavn for både borgere og miljø. Vi mener ikke, at dieselbussernes levetid skal vægte højere end århusianernes eller plantens og derfor skal der prioriteres yderligere midler til en hurtigere omstilling. Vi foreslår en delvis finansiering fra Klimafonden i lighed med B2020.

I forbindelse med den hurtigere indfasning kan der via et stort udbud sikres fordele ved indkøb af mange elbusser på en gang. Disse ekstra busser bør sættes i drift til at understøtte god offentlig transport i kommunens oplandsbyer. Dansk Folkeparti foreslår derfor, at der afsættes midler til drift af flere busruter i oplandet.

Sidst men ikke mindst, så skal flere også have lyst til at benytte den offentlige transport. Som et forsøg på at få flere med den offentlige transport foreslår Dansk Folkeparti derfor, at Århus Kommune anmoder Midttrafik om at give tilladelse til en ordning i lighed med den, som flere nabokommuner har, hvor pensionister bosat i kommunen tilbydes et billigt buskort til brug i busser og letbane.

Kontaktperson fra partiet: Bøje Ravn

### Sagens forløb

18-08-2021 [adresse]
Forslaget blev på byrådsmødet den 18. august 2021 henvist til Magistraten med henblik på at indgå i budgetdrøftelserne for 2022.